Bejn is-16 u t-23 ta' Frar 2014 kont mistieden fil-belt kolonjali ta' Granada, in-Nikaragwa, biex flimkien ma' poeti minn 52 pajjiż mill-kontinenti kollha nieħu sehem f'wieħed mill-iktar festivals internazzjonali eċitanti tal-poeżija. Din kienet l-għaxar edizzjoni tal-Festival Internacional de Poesía de Granada, festival li beda fl-2005 u stabbilixxa ruħu malajr bħala l-aktar avveniment kulturali internazzjonali importanti fin-Nikaragwa, bis-sehem ta' eluf ta' nies mill-komunità lokali u nazzjonali, u minn barra l-pajjiż. Fil-festival ħadu sehem mal-115-il poeta u poetessa f'ġimgħa sħiħa ta' attivitajiet li jibdew minn filgħodu u jibqgħu sejrin sa tard filgħaxija, u l-punt ta' riferiment, iċ-ċentru ewlieni ta' kollox, imma mhux l-uniku wieħed, kien il-bini tal-Fondacion Casa de Los Tres Mundos fi Plaza de la Independencia, il-pjazza ewlenija ta' Granada. Hemmhekk kien hemm tinda u mikrofonu dejjem disponibbli għall-poeti Nikaragweni biex jaqraw ix-xogħol tagħhom, imma kien hemm ukoll grupp ta' mużiċisti Ġermaniżi li taw kunċert ta' mużika u lirika innovattiva, u dejjem kien ikun hemm in-nies taħt u madwar it-tinda jisimgħu b'attenzjoni kbira. Fi pjazza kien hemm ukoll għadd ta' tined bil-kotba għall-bejgħ u oħrajn jippromwovu l-qari u attivitajiet simili marbutin mal-kotba. Minbarra l-qari fuq il-palk prinċipali kull filgħaxija bejn is-6.00pm u t-8.00pm, apprezzajt u ħadt gost partikulari fil-Karnival tal-Poeżija li sar l-Erbgħa 19 ta' Frar wara nofsinhar f'xemx taqli l-ġrieden imma f'atmosfera verament festiva u kreattiva. Jien kont l-aħħar wieħed li qrajt minn fuq il-palk mobbli fuq quddiem nett: qrajt il-poeżija "L-Imħabba bħal Murtal." It-tema tal-karnival u tal-Festival kollu kemm hu kien "Il-Mewt tal-Vjolenza fuq in-Nisa u l-Maċiżmu," tema li għadd ta' nisa qabdu fl-interventi u l-qari tagħhom matul il-Karnival. Kien hemm twiebet fil-parata, karru tal-mejtin, u għadd ta' maskaruni libsin ta' katavri, u fl-aħħar tal-parati wieħed mit-twiebet letteralment intefa' fl-għadira Cocibolca. It-tfal tal-iskola, bl-uniformi tal-primarja daru magħna l-poeti u minbarra li talbuni l-awtografi għamlulna għadd ta' mistoqsijiet dwarna u dwar il-kitba tagħna. Kien entużjasti ħafna t-tfal u s-sehem attiv tagħhom juri minn fejn ġejja u kif titrawwem l-imħabba għall-poeżija f'dan il-poplu passjonali u kburi. Jien qrajt il-poeżiji "Għajnejk l-Alġier," "Qalb Xagħrek Imqanfed," u "Ħallejt Ġenbejk fuq Ruħi," u Nabucodonosor Ganimedes qara t-traduzzjonijiet għall-Ispanjol. Qatt ma kont qrajt quddiem elfejn ruħ imlebilbin għall-poeżija. Dan il-festival biddilli profondament il-konċezzjoni tiegħi tar-relazzjoni tal-poeżija mal-poplu inġenerali. Fl-Ewropa kontinwament nisimgħu dwar kemm il-poeżija saret irrelevanti, kemm jaqrawha ftit nies. F'Malta kontinwament nisimgħu dwar kif il-letteratura hija l-ossessjoni ta' niċċa żgħira ta' nies li jitkellmu bejniethom u jifirħu bihom infushom, u li l-kultura ta' vera jeħtieġ li tkun għall-poplu inġenerali. Poplu u populiżmu jispiċċa donnhom l-istess ħaġa, jew almenu gradi differenti tal-istess fenomenu. Imma l-esperjenza n-Nikaragwa wrietni li meta jkun hemm kultura ta' poeżija, meta jkun hemm rispett lejn il-letteratura, il-poplu jilqagħha, anki meta tkun fl-aqwa tagħha. Trid tkun poeżija li kapaċi tikkomunika man-nies, anki b'mod immedjat, bħalma jiġri f'festival, imma l-udjenza wkoll trid tkun imħejjija biex tapprezza dak li l-poeżija l-iktar rikka u innovattiva kapaċi tagħmel bil-kelma. L-udjenza fi Granada hekk kienet: nies minn oqsma differenti tas-soċjetà Nikaragwena li tapprezza l-kelma mirquma, l-intertestwalità, l-eki tat-tradizzjoni letterarja rikka ta' dan il-poplu u tal-Amerika Latina, it-tematika impenjata, il-ħila espressjoni u l-passjoni fir-reċitazzjoni tal-poeżija. Mhix udjenza li mal-ewwel li jkollha tmaqdar u tkisser: hija udjenza li tilqa' l-poeżija fi spirtu pożittiv. Imma mhux kollox jgħaddi, u l-kapaċità titla' waħedha fil-wiċċ. Il-poeżija li nqrat fil-festival, speċjalment, ikolli ngħid, mill-poeti nisa, kienet kitba intelliġenti, kultanti ironika imma qatt ċinika, ħafna drabi intensa, dejjem kommoventi u impenjata. Fil-qari li sar waqt il-Karnival tal-Poeżija, bosta nisa ffukaw fuq it-tema tal-vjolenza fuq in-nisa u l-interventi tagħhom kienu kultant qawwijin ħafna. Hawn taħt qed nirriproduċi l-messaġġ ta' Antonio Banderas dwar il-Festival u t-tema li għażel. Fi Granada kelli x-xorti niltaqa' ma' waħda mill-voluntiera involuti fit-tmexxija tal-Festival li għandha nisel Malti. Il-bużnannu ta' Angela kien kaptan ta' bastiment li fil-bidu tas-seku żżewweġ Messikana u marru joqogħdu fil-belt ta' Corinto fin-Nikaragwa. Kien ta' sodisfazzjon kbir għalija li tnejn mill-awturi mistiedna din is-sena fi Granada kienu poeti li diġà ħadu sehem fil-Festival Mediterranju tal-Letteratura ta' Malta, Fatena Al-Gurra u Tarek Eltayeb. Naf li tkellmu b'mod verament pożittiv fuq il-festival li Inizjamed torganizza f'Malta bl-għajnuna, fost l-oħrajn, tal-Organisation Support Grant tal-Malta Arts Fund. Jidher ċar li l-awturi li qed nistiednu għall-festival ta' Malta huma rispettati u mfittxija internazzjonalment u qed jagħmlu promozzjoni tajba ħafna għalina. Hemm awturi oħrajn li ħadu sehem fil-festival ta' Granada fis-snin li għaddew li wkoll ħadu sehem fil-festival ta' Malta, fosthom, naturalment Antoine Cassar. Is-sehem tiegħi f'dan il-festival kien strumentali li ġew tradotti wħud mill-poeżiji tiegħi għall-Ispanjol u issa nixtieq li, permezz tal-kuntatti li għamilt, naħdem fuq ġabra ta' poeżiji tiegħi tradotti għall-Ispanjol u oħra għall-Għarbi. Barra minn hekk, iltqajt ma' poeti li jkunu ideali biex jieħdu sehem fil-festival internazzjonali ta' Malta, mhux biss fuq livell poetiku imma anki fuq livell uman.